Document ID: 32007D0399

KOMISIJOS SPRENDIMAS
2007 m. birželio 11 d.
iš dalies pakeičiantis Sprendimą 93/52/EEB dėl paskelbimo, kad Rumunijoje oficialiai nenustatyta bruceliozės (B. melitensis), ir Sprendimą 2003/467/EB dėl paskelbimo, kad Slovėnijoje oficialiai nenustatyta galvijų bruceliozės
(pranešta dokumentu Nr. C(2007) 2400)
(Tekstas svarbus EEE)
(2007/399/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos A priedo II skyriaus 7 punktą,
atsižvelgdama į 1991 m. sausio 28 d. Tarybos direktyvą 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis (2), ypač į jos A priedo 1 skyriaus II skirsnį,
kadangi:
(1)
1992 m. gruodžio 21 d. Komisijos sprendime 93/52/EEB, nustatančiame, kad tam tikros valstybės narės arba regionai atitinka reikalavimus dėl bruceliozės (B. melitensis), ir toms valstybėms narėms arba regionams suteikiančiame oficialiai bruceliozės neapimtos valstybės narės arba regiono statusą (3), išvardijamos valstybės narės ir regionai, kuriuose pagal Direktyvą 91/68/EEB oficialiai nenustatyta bruceliozės (B. melitensis).
(2)
Remiantis 2001 m. liepos mėn. vykusio veterinarinio patikrinimo duomenimis, Rumunija atitiko Direktyvos 91/68/EEB A priedo 1 skyriaus II skirsnio 1 dalies b punkte nustatytas sąlygas. Todėl ji buvo įtraukta į 1997 m. kovo 3 d. Komisijos sprendimo 97/232/EB, pateikiančio trečiųjų šalių, iš kurių valstybės narės leidžia importuoti avis ir ožkas sąrašus (4), kaip trečioji šalis, kurioje oficialiai nenustatyta bruceliozės (B. melitensis).
(3)
Be to, po šio sprendimo, Rumunija įsipareigojo laikytis Direktyvos 91/68/EEB A priedo 1 skyriaus II skirsnio 2 dalyje nustatytų sąlygų, kad išlaikytų šalies, kurioje oficialiai nenustatyta bruceliozės, statusą.
(4)
Rumunija pateikė dokumentus, kuriais dar kartą įrodoma, kad visoje teritorijoje laikomasi Direktyvos 91/68/EEB A priedo A skyriaus II skirsnio 1 dalies b punkte nustatytų sąlygų, bei įrodančių tęstinį Direktyvos 91/68/EEB A priedo 1 skyriaus II skirsnio 2 dalyje nustatytų sąlygų laikymąsi, siekdama išlaikyti šalies, kurioje oficialiai nenustatyta bruceliozės, statusą.
(5)
Dėl to Rumuniją reikėtų pripažinti šalimi, kurioje avių ir ožkų ūkiuose bruceliozės (B. melitensis) oficialiai nenustatyta.
(6)
Direktyvoje 64/432/EEB nustatyta, kad gali būti skelbiama, jog valstybėse narėse, jų dalyse arba regionuose tuberkuliozės, bruceliozės ir enzootinės galvijų leukozės oficialiai nenustatyta, jeigu galvijų bandos atitinka tam tikras toje direktyvoje nustatytas sąlygas.
(7)
Valstybių narių regionų, kuriuose nebuvo nustatyta galvijų tuberkuliozės, galvijų bruceliozės ir enzootinės galvijų leukozės, sąrašai pateikti 2003 m. birželio 23 d. Komisijos sprendime 2003/467/EB, nustatančiame tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą (5).
(8)
Slovėnija pateikė Komisijai dokumentus, kuriais įrodoma, jog visoje šalyje laikomasi atitinkamų Direktyvoje 64/432/EEB nustatytų sąlygų, siekdama, kad būtų paskelbta, jog šioje valstybėje narėje bruceliozės oficialiai nenustatyta.
(9)
Įvertinus Slovėnijos pateiktus dokumentus, reikėtų paskelbti, kad visoje šios valstybės narės teritorijoje galvijų bruceliozės oficialiai nenustatyta.
(10)
Todėl sprendimus 93/52/EEB ir 2003/467/EB reikėtų atitinkamai iš dalies pakeisti.
(11)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 93/52/EEB I priedas pakeičiamas šio sprendimo I priedu.
2 straipsnis
Sprendimo 2003/467/EB II priedo 1 skyrius pakeičiamas šio sprendimo II priedu.
3 straipsnis
Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje.
4 straipsnis
Šis sprendimas skirtas valstybėms narėms.
Priimta Briuselyje, 2007 m. birželio 11 d.

Labels: 18
6